གནའ་དཔེའི་མཚན་བྱང་ཞེས་པ་ནི་གསུང་རབ་ཀྱི་དཔེ་མིང་ལ་ཟེར་གྱི་ཡོད།རྩོམ་རིགས་དང་བྱ་དངོས་གང་ཞིག་ཡིན་རུང་དེ་དག་ལ་རང་རང་སོ་སོར་འོས་ཤིང་འཚམས་པའི་མཚན་བྱང་ངམ་ཞལ་བྱང་རེ་རེ་ཡོད་དགོས་པ་སྟེ།མདོ་ལང་ཀར་གཤེགས་པ་ལས།མིང་དུ་གདགས་པར་མ་བྱས་ན།།འཇིག་རྟེན་ཐམས་ཅད་རྨོངས་པར་འགྱུར།།དེ་བས་རྨོངས་པ་གསལ་བའི་ཕྱིར།།མགོན་པོས་མིང་དུ་གདགས་པར་སྣང་།།ཞེས་གསུངས་པ་ལྟར་ན་བོད་ཀྱི་སྔོན་བྱོན་སྐྱེས་ཆེན་དམ་པ་རྣམས་ཀྱིས་མཛད་པའི་གནའ་དཔེ་ལའང་རང་རང་སོ་སོའི་བརྗོད་བྱའི་གཞུང་དང་གོ་བསྟུན་ནས་དཔེ་མིང་རེ་རེ་བཏགས་དོན་ནི།གནའ་དཔེ་འབོར་ཆེན་དེ་དག་དོ་དམ་དང་ཉར་ཚགས་སོགས་བྱེད་བདེ་བའི་དགོས་པ་ཞིག་ཡིན།སྔོན་གྱི་མཁས་པ་དག་གིས་རང་རང་གིས་མཛད་པའི་གསུང་རབ་ལ་དཔེ་མིང་འདོགས་གནང་སྐབས་རང་གི་འདོད་པ་གང་ཡོད་དང་སེམས་ལ་གང་དྲན་དུ་བཏགས་པ་ཞིག་མ་ཡིན་པ་ནི་དཔལ་སྤྲུལ་འཇིགས་མེད་དབང་པོསགསུངས་པར་བསྟན་བཅོས་ལ་མཚན་གསོལ་བའི་དགོས་པ་དབང་པོ་རབ་ཀྱིས་སྨན་པས་ལག་རྩ་བལྟས་པས་ལུས་མགོ་མཇུག་གི་ནད་ཐམས་ཅད་ཤེས་པ་ལྟར་མཚན་དོན་ལ་བརྟེན་ནས་གཞུང་དབུ་ཞབས་ཀྱི་དོན་ཐམས་ཅད་ཁོང་དུ་ཆུད་པའི་དགོས་པ་ཡོད་དོ།འབྲིང་གིས་དམག་མིས་མདའ་བྱང་ལྟར་ཕྱོགས་གར་གཏོགས་ཤེས་པའི་དགོས་པ་ཡོད།ཐ་མས་སྨན་གྱི་ཁ་བྱང་ལྟར་མིང་དོན་གྱི་འབྲེལ་བ་གོ་སྟེ་གླེགས་བམ་འཚོལ་སླ་བ་སོགས་ཀྱི་དགོས་པ་ཡོད་ཅེས་པ་ལས་མཚན་བྱང་གི་དགོས་པ་ཡིག་ཚོགས་མང་པོས་འགྲེལ་མི་དགོས་པར་གནད་བརྒྱ་ཚིག་གཅིག་གིས་འཆུན་པ་ལྟ་བུ་ཞིག་གསུངས་པ་སྟེ་གླེགས་བམ་བྲག་རི་བརྩིགས་བརྩིགས་འདྲ་བའི་ཁྲོད་ནས་འཚོལ་སླ་བ་དང་དཔེ་མིང་ལས་གཞུང་ཡོངས་ཀྱི་བརྗོད་དོན་ཤེས་ཐུབ་པའི་ནུས་པ་ཡོད་པ་དེ་ཡིན་ནོ།།